ལྷག་པར་༸གོང་ས་མཆོག་གི་དོལ་རྒྱལ་བསྟེན་གསོལ་བྱེད་པ་འདིའི་སྐོར་ལམ་སྟོན་གང་གནང་བའི་དོན་གནད་སྙིང་པོ་འདི་ལ་སོགས་དང༌།ཆོས་དད་རང་དབང་དང༌།མང་གཙོ་ལ་འགོག་རྐྱེན་ཡོད་མེད་དེ་ནས་ཤེས་ཐུབ།ལམ་སྟོན་སྙིང་པོ་ནི།དོལ་རྒྱལ་བསྟེན་གསོལ་བྱེད་པ་འདི་བོད་བསྟན་པ་ཆབ་སྲིད་ལ་གནོད་ཚབས་ཆེ་བ་དང༌།༸གོང་ས་མཆོག་གིས་སྐུ་ཕྱྭ་ལའང་ངན་དོགས་ཆེ་བས་དགོན་སྡེ་གྲྭ་ཚང་སོགས་དང༌།གང་ཟག་སྤྱི་བྱེ་ནས་སྤྱི་དོན་ལ་མནོ་བསམ་ནན་ཟབ་བཏང་སྟེ་དོལ་རྒྱལ་བསྟེན་གསོལ་མཚམས་འཇོག་བྱེད་རྒྱུ་གལ་ཆེ་ཡིན་ཚུལ་དང༌།བོད་བསྟན་སྲིད་སོགས་ལ་བསམ་ཞིབ་མ་བྱས་པར་མུ་མཐུད་བསྟེན་གསོལ་བྱས་ན་ཕྱིས་འགྱོད་ཆགས་གཞི་ཆེ་བས་དེ་རྩིས་ཚང་མས་སྤང་བླང་འགལ་སྤྱོད་དུ་མ་སོང་བ་དགོས་སྐོར་ཞིབ་ཆའི་བཀའ་སློབ་ཕེབས་པ་འདི་རེད།མདོར་སྙིང་པོ་བསྡུས་ན་གདན་ས་ཆེན་པོ་ཁག་དང༌།རྒྱུད་གྲྭསྨད་སྟོད་གཙོ་གྱུར་གྱིས་སྒྲིག་འཛུགས་སུ་ཡོད་པའི་དགོན་སྡེ་ཁག་ནང་བསྟེན་གསོལ་ནམ་ཡང་བྱས་ན་མི་འཐུས་ཤིང༌།དེ་མིན་བོད་བསྟན་པ་ཆབ་སྲིད་ལ་གནོད་ཀྱང་གནོད།༸གོང་ས་མཆོག་གི་སྐུ་ཕྱྭ་ལ་གནོད་ཀྱང་གནོད་ཁྱད་པར་མེད།ཆོས་དད་རང་མོས་ཡིན།མང་གཙོ་ཡིན།རང་དབང་ཡིན།དོལ་རྒྱལ་བསྟེན་གསོལ་བྱེད་རྒྱུ་ལ་འགྱུར་བ་མི་གཏོང་ཐག་གཅོད་ཡིན།ཞེས་ཀུ་ཅོ་འདོན་ནའང་རང་མོས་ཡིན།དོན་འདི་ལ་མཚོན་ནའང་ཆོས་དད་དང༌།རང་དབང་ལ་འགལ་འགྱུར་ལྟ་ཅི་ཇི་བྱེད་རང་ལ་གདམ་ང་གནང་བ་ཞིག་རེད།འོན་ཀྱང་དེ་ལྟར་མཁྲེགས་བཟུང་བྱས་ཚེ་ངོས་འཛིན་ཇི་བྱེད་བོད་རྒྱ་ཆེའི་མི་མང་གིས་མང་གཙོའི་ལམ་ནས་ཐག་གཅོད་བྱེད་རྒྱུ་དེ་རེད།དེ་རྩིས་འབྲེལ་ཡོད་ཚང་མས་ཆེ་ས་བོད་བསྟན་སྲིད་དང༌།༸གོང་ས་མཆོག་གི་སྐུ་ཕྱྭར་བསམ་སྟེ་ད་ལྟའི་བོད་ཀྱི་དུས་སྐབས་གཉན་འཕྲང་ཅན་འདིར་གནས་དུས་ཚོད་རྩིས་སུ་མ་སོང་བར་སྤང་བླང་འཛོལ་མེད་ཡོང་བ་དང༌།འབྲེལ་ཡོད་ཆོས་བརྒྱུད་ཁག་གི་དབུ་འཛིན་རྣམ་པ་དང༌།གཞན་ཡང་མཁན་པོ་བླ་སྤྲུལ་དང་དགེ་བཤེས་རྣམ་པ།དེ་བཞིན་ས་གནས་འགོ་འཛིན་དང༌།སྤྱི་སྒེར་འགན་ཡོད་ཀྱི་མི་སྣ་བཅས་ནས་ད་ལམ་༸གོང་ས་༸སྐྱབས་མགོན་ཆེན་པོ་མཆོག་ནས་དོལ་རྒྱལ་གྱི་སྐོར་བཀའ་སློབ་ལམ་སྟོན་ཇི་ལྟར་གནང་བ་ཐུགས་ལ་བཞག་ནས་མཇུག་གནོན་རྒྱུན་བསྲིངས་གནང་སྟེ་རང་རང་གི་ཚན་པ་སོ་སོར་མགོ་འོག་ལུས་ཆུག་གི་བཀོད་འདོམས་ཡན་པོར་མ་སོང་བ་གནང་དགོས་པ་དང༌།ལྷག་པར་ད་རེས་ཀྱི་གནས་ཚུལ་འདི་ཕ་རོལ་པོས་བེད་སྤྱོད་ལོག་པར་གཏོང་རྒྱུར་ཡིད་གཟབ་དོགས་ཟོན་གྱིས་མི་མང་ཐོག་དོན་དངོས་རྟོགས་པའི་གསལ་བཤད་སློབ་སྟོན་ལེགས་པར་གནང་དགོས།རྒྱ་ཆེའི་མང་ཚོགས་ནས་ཀྱང་ལྷག་བསམ་ལངས་ཕྱོགས་འགྱུར་མེད་ཀྱི་སྒོ་ནས་བོད་སྤྱི་དོན་སྙིང་བཅངས་ཀྱིས་སྤྱི་ནོར་༸གོང་ས་༸སྐྱབས་མགོན་ཆེན་པོའི་ཐུགས་ཀྱི་བཞེད་དགོངས་འགྲུབ་ཐབས་ལ་རང་རང་བློ་རྩལ་ཐབས་ནུས་ཡོད་རྒུ་ལེགས་སྐྱེས་སུ་འབུལ་དགོས་པ་བཅས་ཀྱི་འབོད་སྐུལ་གསལ་བསྒྲགས་སུ།བཀའ་ཤག་ནས།ཕྱི་ལོ་༡༩༩༦ཟླ་༥ཚེས་༣༡ལ།།